岳池農家
作者：陸游
朝代：宋

paragraphs: 春深農家耕未足，原頭叱叱兩黄犢。
泥融無塊水初渾，雨細有痕秧正緑。
緑秧分時風日美，時平未有差科起。
買花西舍喜成婚，持酒東鄰賀生子。
誰言農家不入時，小姑畫得城中眉。
一雙素手無人識，空村相喚看繅絲。
農家農家樂復樂，不比市朝爭奪惡。
宦遊所得真幾何，我已三年廢東作。